31979R2806
L 319/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2806/79 НА КОМИСИЯТА
от 13 декември 1979 година
относно обмена на информация за свинско месо между държавите-членки и Комисията и относно отмяна на Регламент (ЕИО) № 2330/74
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), последно изменен от Регламент (ЕИО) № 1423/78 (2), и по-специално член 22 от него,
като има предвид, че член 22 от Регламент (ЕИО) № 2759/75 предвижда, че държавите-членки и Комисията си обменят информацията, необходима за прилагане на този регламент; като има предвид, че за да се разполага своевременно и на стандартизирана основа с информацията, необходима за функционирането на организацията на пазара, е необходимо да се определят подробно задълженията на държавите-членки по отношение на съобщаването на информация;
като има предвид, че прилагането на интервенционните мерки, предвидени в член 3 от Регламент (ЕИО) № 2759/75, изисква точно познаване на пазара; като има предвид, че за постигане на най-висока степен на сравнимост цените за заклани прасета, които следва да се вземат предвид, са цените за всички важни класове по таблицата на Общността за категоризиране на свинските трупове, както са определени в Регламент (ЕИО) № 2760/75 на Съвета (3), на етап на предлагане на пазара, определен в Регламент (ЕИО) № 1229/72 на Комисията (4), и на пазарите, изброени в приложението към Регламент (ЕИО) № 2762/75 на Съвета (5); като има предвид, че, по-специално, за целите на редовния преглед, посочен в член 3 от Регламент (ЕИО) № 2765/75 на Съвета (6), и за да могат да бъдат изготвени своевременно интервенционните мерки, трябва да се разполага с такава информация по отношение на цените на малки прасета, която да позволи да се оценят бъдещите промени на пазара; като има предвид, въпреки това, че Италия понастоящем не е в състояние да предостави цялата необходима информация;
като има предвид, че Комисията може и да не получи някои котировки; като има предвид, че трябва да се избегне положение, при което липсата на котировки да доведе до необичайно развитие на пазарните цени, изчислени от Комисията; като има предвид, че липсващата котировка или котировки следва да се заместят с последната налична котировка; като има предвид, че прилагането на последната налична котировка няма да бъде възможно след определен период без котировки, което може да създаде вероятност от необичайно състояние на съответния пазар;
като има предвид, че за да се постигне възможно най-точен поглед върху пазара, е желателно Комисията да разполага с редовна информация за другите продукти от сектора свинско месо, както и с друга информация, с каквато разполагат държавите-членки;
като има предвид, че настоящият регламент включва разпоредбите на Регламент (ЕИО) № 2330/74 на Комисията (7), последно изменен с Регламент (ЕИО) № 1188/77 (8); като има предвид, че поради това Регламент (ЕИО) 2330/74 може да се отмени;
като има предвид, че предвидените в настоящия регламент мерки са в съответствие със становището на Управителния комитет по свинското месо,
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки съобщават на Комисията най-късно до четвъртък всяка седмица относно предходната седмица:
а)
котировките, определени в съответствие с Регламент (ЕИО) № 2760/75 за 100 килограма трупно свинско месо от търговски клас II на етапа на предлагане на пазара, определен в Регламент (ЕИО) № 1229/72, и регистрирани на пазарите, изброени в приложението към Регламент (ЕИО) № 2762/75;
б)
представителните котировки за малки прасета на глава средно живо тегло приблизително 20 кг.
2. Когато Комисията не получи една или повече котировки, тя взема под внимание последната налична котировка. При липса на котировка или котировка за трета поредна седмица, Комисията не взема повече под внимание тези котировки.
Член 2
Държавите-членки съобщават на Комисията веднъж месечно за предходния месец средната пазарна цена за свинско трупно месо за търговски класове Е до IV, както са определени в приложение I към Регламент (ЕИО) № 2760/75.
Въпреки това, по отношение на Италия, съобщаването на информацията, посочена в предходната алинея, се извършва считано от 1 януари 1983 г.
Член 3
По искане на Комисията държавите-членки съобщават следната информация, ако има такава, за продуктите, обхванати от Регламент (ЕИО) № 2759/75:
а)
пазарните цени в държавите-членки на продукти, внасяни от страни, които не са членки;
б)
цените, прилагани на представителен пазар в страни, които не са членки.
Член 4
Комисията оценява информацията, предадена от държавите-членки и я съобщава на Управителния комитет по свинското месо.
Член 5
Регламент (ЕИО) № 2330/74 се отменя.
Член 6
Настоящият регламент влиза в сила на 1 януари 1980 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 декември 1979 година.